竞索驾高车,吾宁守户枢。
安能念荣悴,且欲辨贤愚。
竞渡深悲千载冤,忠魂一去讵能还。
国亡身殒今何有,只有离骚在世间。
竞爱松筠翠,皆怜桃李芳。如求济世广,桑柘愿商量。
竞春台榭,媚东风、迤逦繁红成簇。方霁溪南帘绣卷,和气充盈华屋。金暖香彝,玉鸣舞佩,春笋调丝竹。乌衣宴会,远追王谢高躅。籍甚四海声名,林泉活计,未许翁知足。日日江边沙露静,人徯东来雕毂。八锦行持,五禽游戏,已受长生箓。衮衣蝉冕,最宜双鬓凝绿。
竞艳争娇最是他,教人嫌少不嫌多。
初酣晓日红千滴,晚笑东风淡一涡。
自是花中无国色,非关格外占春窠。
开时悭为渠侬醉,却恨飘零可若何。
竞爽云间陆,同升天上张。
东堂联折桂,南省继含香。
风月三千首,金丝十二行。
初终全五福,似续付诸郎。
竞病推敲欲呕心,何如危坐拆桐阴。
新蝉咽咽如人意,学我年来抱膝吟。
竞前正作虮旋磨,逐物方知鹊失真。
安得此身随杖屨,却来堂上作閒人。
竞簉行轩亲色笑,教条初不作风霜。
为公醉德仍醇酎,惠我温言亦报章。
重见桐乡敬朱邑,不须畏叠诧庚桑。
受廛定许休吾老,已戒诸雏计裹粮。
竞渡楚乡事,夸胜锦缠头。湖光渌净,转胜雪浪舞潜虬。刚道琉璃宝苑,移作水晶珠阙,鳌顶出中流。一钓惊天地,能动此心不。活千年,封万户,等虚舟。渺然身世,烟水浩荡一沙鸥。听得长淮风景,唤起离骚往恨,杜若满汀洲。相对老榕下,五月已先秋。
竞渡相传为汨罗,不能止遏意无他。
自经放逐来憔粹,能校灵均死几多?
竞夸珠贝溢吟编,豹管微窥惜未全。
月莹寒光磨晓镜,风铿逸调脆秋弦。
才惟渐少逾堪爱,诗不须多贵可傅。
囊裹新篇还有几,不妨容我嚖蜩蝉。
竞持飘忽意何穷,为盛为衰半不同。偃草喜逢新雨后,
鸣条愁听晓霜中。凉飞玉管来秦甸,暗袅花枝入楚宫。
莫见东风便无定,满帆还有济川功。
竞说杨枝倾上国,乐天题品付歌行。
但同学语雏莺小,未见回眸剪水明。
席舍主人能顾曲,晓来妆烛想销檠。
海棠何必寻龙井,愿听周诗赋鹿鸣。
竞逐朱轓载酒行,熙熙物态与人情。
浴沂我欲寻儒服,涉洧公方厌郑声。
试问冶容遨夜市,何如赤脚馌春耕。
故山瓜圃应地恙,老去深知愧邵平。